MODALITĂŢI DE FINANŢARE A SERVICIILOR DE PROTECŢIA COPILULUI ÎN UNELE STATE ALE  UNIUNII EUROPENE

1. Politica europeană cu privire la protecţia copilului

La nivel internaţional şi european, protecţia copilului – parte integrantă a drepturilor fundamentale ale acestuia - este un domeniu încadrat în problematica largă a respectării drepturilor omului. Aceste drepturi sunt precizate în Convenţia europeană a drepturilor omului care cuprinde şi dispoziţii referitoare la drepturile copilului
, precum şi în Convenţia ONU şi protocoalele sale cu privire la drepturile omului.

Uniunea Europeană a definit promovarea drepturilor copilului ca problemă distinctă, care necesită o acţiune specifică. Din această perspectivă, UE participă la numeroase programe în colaborare cu ONU, Consiliul Europei şi alte organizaţii internaţionale. În cadrul politicii UE, s-au valorificat iniţiativele internaţionale existente, desfăşurate la nivelul UNICEF şi Consiliului Europei, prin reţeaua ChilONEurope şi programul A construi o Europă pentru şi cu copiii (2006-2008).

Noile provocări legate de globalizare şi demografie au influenţat puternic modul de viaţă european şi a pus ca problemă esenţială situaţia copiilor din Europa, fiind legată de continuarea şi consolidarea integrării europene
.

 Din punct de vedere juridic, Uniunea Europeană nu dispune de competenţă generală în domeniul drepturilor omului, ci are competenţe în politicile comunitare sectoriale (protecţia drepturilor omului, împotriva discriminării, politici sociale, de combatere a sărăciei, de mediu, lupta împotriva criminalităţii, a politicii de sănătate publică şi educaţie sau politica egalităţii de şanse etc.) şi a unor programe concrete desfăşurate în acest sens
. 

Problematica de ansamblu a protecţiei copilului a fost abordată la nivel european, în anul 2006, prin Strategia referitoare la promovarea şi protejarea eficientă a drepturilor copilului
, care s-a bazat pe Charta europeană a drepturilor omului
 cuprinsă în Tratatul de la Lisabona (art.6)
, pe Convenţia Naţiunilor Unite referitoare la drepturile omului
 şi pe Convenţia Naţiunilor Unite referitoare la drepturile copilului
. Această strategie a fost completată de Orientările Uniunii Europene pentru promovarea şi protecţia drepturilor copilului
.

Conform dreptului comunitar şi Convenţiei Naţiunilor Unite, toate politicile interne şi externe ale UE respectă drepturile copilului (procesul numit mainstreming). În documentele Uniunii Europene s-a declarat că drepturile copilului reprezintă o prioritate şi o parte importantă a tuturor politicilor Uniunii, astfel încât UE să devină un model în acest domeniu
.

Strategia europeană cu privire la drepturile copilului urmăreşte, aşadar, includerea şi respectarea drepturilor copilului în politicile Uniunii şi în statele membre, date fiind situaţiile reale existente în Europa şi în lume (sărăcie, lipsa serviciilor de sănătate, lipsa de educaţie, munca forţată, lipsa drepturilor egale ale fetelor în raport cu băieţii, existenţa grupurilor vulnerabile de copii, copiii cu dizabilităţi şi copiii străzii, discriminarea, violenţa, traficul de copii şi prostituţia infantilă etc.). Uniunea Europeană a elaborat politici şi activităţi cu privire la problemele traficului şi prostituţiei copiilor; violenţei asupra copiilor, azilului şi migraţiei, justiţiei şi familiei; educaţiei pentru copii şi tineri, mediului, siguranţei copiilor pe internet, discriminării şi excluderii sociale, exploatării copiilor prin muncă; copiilor afectaţi de conflicte armate.

Nevoile şi drepturile copiilor sunt strâns legate şi, de aceea, respectarea şi promovarea lor trebuie corelată cu activităţile menite a asigura copiilor nevoile primare (îngrijirea sănătăţii, accesul la şcoli şi instruire adecvată etc.).

Uniunea Europeană a sprijinit statele membre în acţiunile de protecţie a copiilor, alocând sume importante în acest domeniu şi promovând bunele practici existente în diferite state. Strategia europeană cu privire la drepturile copiilor a stabilit şase obiective majore:

· obţinerea maximului de rezultate din acţiunile în curs de desfăşurare şi rezolvarea problemelor urgente, prin crearea unui număr de telefon unic de 6 cifre care să înceapă cu 116, cu linii de sprijin pentru copii (helplines şi hotlines) – termen 2007;

· lansarea Planului de acţiune Cooperare pentru dezvoltare, cu privire la drepturile copiilor - termen 2007;

· relevarea priorităţilor pentru viitoarele acţiuni, prin realizarea unor evaluări la fiecare cinci ani şi prin colectarea datelor - termen 2007 şi după;

· adaptarea acţiunilor UE la drepturile copilului, asigurându-se că toate politicile, reglementările şi acţiunile UE respectă drepturile copilului – 2007 şi după;

· găsirea unor metode prin care organizaţiile non-guvernamentale  implicate să poată colabora în domeniul drepturilor copilului pe site-uri internet, prin comisii intersectoriale şi prin implicarea copiilor în procesul decizional;

· ridicarea nivelului de expertiză în domeniul drepturilor copiilor, prin pregătirea cadrelor ce lucrează în aceste sectoare;

-     dezvoltarea unor strategii de sensibilizare pe tema drepturilor copiilor, prin conştientizarea drepturilor de către copiii înşişi şi prin informarea oamenilor cu privire la drepturile copiilor. Referitor la participarea copiilor la luarea deciziilor, au fost iniţiate programe de integrare a tinerilor la nivel european
.

Aceste obiective au stat la baza elaborării unor proiecte de finanţare de către Uniunea Europeană, care sunt evaluate anual.

În documentul recent adoptat de Consiliul UE, intitulat Orientări UE pentru promovarea şi protecţia drepturilor copiilor
, se menţionează că: 

- acest domeniu reprezintă teritoriul acţiunii care vizează ansamblul proiectelor finanţate de CE şi care se adaugă abordării politicilor sectoriale;

- va fi finanţat prin instrumentele financiare destinate democraţiei şi drepturilor omului, precum şi prin fondurile pentru dezvoltare, conform Consensului european pentru dezvoltare; 

- acţiunea generală de consolidare a drepturilor copiilor este guvernată de principiul promovării şi protejării în mod egal a tuturor drepturilor copilului. În acest scop, se vor susţine şi în viitor, mecanismele guvernamentale de promovare şi protecţie a drepturilor copilului la nivel naţional sau infranaţional;

- se va urmări îmbunătăţirea sistemului de supraveghere, a bazei de date, a indicatorilor acestui domeniu. În acest scop, s-a realizat un acord de parteneriat între UE şi Consiliul Europei, în anul 2007
.

2.  Finanţare prin programe sectoriale
Domeniul combaterii sărăciei şi excluderii sociale în rândul copiilor a reprezentat o prioritate a politicii UE, prevăzută în Tratatul de la Amsterdam (1997), el constituind obiectul adoptării metodei deschise de coordonare (OMC). Orientările şi acţiunile
 întreprinse în UE în acest domeniu sunt cuprinse în:

 - Comunicarea referitoare la educaţie şi formare în contextual reducerii sărăciei

 -  Rezoluţia Consiliului referitoare la educaţie şi sărăcie

 -  Comunicarea Sănătate şi Sărăcie 
Programul de acţiune iniţiat în aprilie 2003 a vizat mai ales protecţia copiilor orfani şi a celor vulnerabili aplicând reglementarea în domeniu
. În cadrul Programului de acţiune comunitară referitor la combaterea excluderii sociale, Comisia europeană a iniţiat numeroase proiecte transnaţionale referitoare la prevenirea şi combaterea sărăciei şi excluderii sociale a copiilor.

Raportul din anul 2008 cu privire la protecţia socială şi excluderea socială (599/08 SOC 67) a arătat stadiul actual, general, la nivel european, situaţia pe ţări şi a atras atenţia asupra provocărilor actuale în domeniul protecţiei copiilor.

În scopul abordării specifice a acestei probleme, a fost elaborat un Raport sinteză referitor la situaţia sărăciei copiilor şi a excluderii sociale în ţările membre ale Uniunii Europene
 şi un alt Raport referitor la sărăcia şi bunăstarea copiilor în UE
 . 

O atenţie specială a fost acordată copiilor cu dizabilităţi, care au beneficiat de programe pentru asigurarea condiţiilor de educaţie şi integrare socială
. În acest context, combaterea discriminării copiilor
 a constituit un obiectiv important al politicii UE, anul 2007 fiind anul oportunităţilor egale
. 
Directive 94/33/EC referitoare la protejarea tinerilor în muncă a fost adoptată în vederea protejării copiilor contra exploatării economie şi contra unor munci care afectează siguranţa şi sănătatea lor
.

Strategia europeană cu privire la protecţia copiilor a menţionat măsurile luate în domeniul eliminării muncii desfăşurate de copii în sectoare precum agricultura, pescuitul, activitatea meşteşugărească, turismului, muncii domestice, construcţiilor şi în economia subterană,  măsuri luate în acord cu reglementările internaţionale şi europene. S-a reamintit că, în 2004,  s-a semnat Parteneriatul cu Organizaţia Internaţională a Muncii-ILO. Demn de semnalat este faptul că în ţările Europei Centrale şi de Est studiile au arătat
 existenţa unor fenomene legate de munca pe stradă a copiilor, în agricultură etc. În colaborare cu Organizaţia Mondială a Muncii a fost implementat Programul pentru eliminarea muncii copiilor(International Programme for the Elimination of Child Labour/IPEC) pentru care au fost alocate resurse în valoare de 15 milioane euro. 

În domeniul audiovizualului şi societăţii informaţiei, Uniunea Europeană a luat numeroase decizii de protecţie a copiilor
, fiind puse în aplicare programe prin care s-au promovat măsuri de siguranţă pentru folosirea internetului şi a noilor tehnologii
. În ultima perioadă, o preocupare deosebită o reprezintă asigurarea securităţii copiilor pe internet, combaterea site-urilor de pornografie infantilă. Prin proiecte finanţate de programul DAPHE s-au lansat iniţiative precum Internet Action, Internet  Hotline  Providers  în  Europe (INHOPE), forum în  care 
s-au reunit site-uri de alertă, valorizând experienţe din Marea Britanie, Norvegia, Italia, Finlanda, Germania, Olanda, Belgia.

În documentul care a fundamentat elaborarea Strategiei europene cu privire la drepturile copilului au fost inventariate principalele acţiuni europene desfăşurate în domeniul justiţiei şi afacerilor interne,  precum şi sursele lor de finanţare
. S-a precizat că în domeniul azilului şi imigraţiei, pentru protecţia copiilor au fost utilizate Fondul European pentru Refugiaţi (European Refugee Fund), programul INTI, programele ARGO (2002-2006), AENEAS (2004-2008)
. Prin aceste programe au fost asigurate condiţiile de azil şi integrare a copiilor din ţări din afara UE în statele membre UE (5 milioane euro în anul 2005).

 În domeniul justiţiei şi familiei, UE a acordat o atenţie deosebită asigurării responsabilităţii parentale faţă de copii şi situaţiei copiilor familiilor aflate pe teritoriul altor state membre
.
Domeniul combaterii traficului de fiinţe umane a făcut obiectul a numeroase reglementări comunitare
, fiind puse în aplicare instrumente variate
 şi planuri de acţiune specifice
.

Din fondurile comunitare au fost finanţate numeroase programe menite a limita problema exploatării sexuale a copiilor
, prin programele AGIS, DAPHNE II. Alte programe au urmărit oferirea unor servicii de readaptare şi reintegrare socială destinate copiilor victime.

 Planul de acţiune pentru implementarea Programului de la Haga a vizat protecţia drepturilor copilului, prin acţiunile de combatere a violenţei asupra lor, a exploatării şi oricărei forme de abuz
. În cadrul programului DAPHNE s-au organizat acţiuni de combatere a turismului sexual care a implicat copii, dar şi a pornografiei pe internet
.

În domeniul sănătăţii publice, a fost pus în aplicare Programul de acţiune comunitară referitor la sănătatea publică (2003-2008)
 care a inclus o componentă legată de sănătatea copiilor şi tinerilor. În acest program a fost cuprinsă şi Iniţiativa Reţeaua Europeană de pregătire în vederea promovării sănătăţii (European Network of Health – Promoting Schools), în parteneriat cu Organizaţia Mondială a Sănătăţii şi cu Consiliul Europei. Prin program s-a urmărit combaterea şi prevenirea fumatului în rândul copiilor şi adolescenţilor, luarea unor măsuri de protecţia consumatorilor etc.

Cartea Verde referitoare la promovarea unor diete sănătoase şi a activităţilor fizice: o dimensiune europeană a prevenirii obezităţii şi bolilor cronice a avut o secţiune specială pentru protecţia copiilor şi adolescenţilor şi a sugerat desfăşurarea unor acţiuni la nivel european.

Reglementarea
 utilizării de către copii a medicamentelor a permis finanţarea unor studii desfăşurate împreună cu Agenţia Europeană a Medicamentelor şi statele membre pentru a testa în prealabil aceste medicamente (EU Drugs Action Plan for 2005-2008)
. 
În vederea protejării sănătăţii copiilor, UE a elaborat o directivă referitoare la siguranţa jucăriilor sau a altor produse care prezintă risc pentru copii
.

Noul program comunitar pentru sănătate şi protecţia consumatorului (2007-2013)
 a pus la dispoziţie noi instrumente financiare de protecţie a sănătăţii copiilor.

O altă problemă gravă din domeniul sănătăţii a fost consumul de alcool în rândul tinerilor, încă de la vârsta de 12,5 ani. Încă din anul 2001, UE a adoptat un document referitor la această problemă, îndemnând statele membre să ia măsurile necesare prevenirii acestui fenomen prin organizarea unor acţiuni specifice. În anul 2006 a fost elaborată o strategie europeană în acest domeniu prin care s-a putut finanţa diferite acţiuni.

3. Finanţarea externă a protecţiei copilului prin proiecte PHARE - Etapa de preaderare
Extinderea Uniunii Europene către ţările Europei Centrale şi de Est (PECO) a reprezentat un moment important în evoluţia procesului de integrare europeană. Principala provocare a fost existenţa unor mari disparităţi economice şi sociale între ţările membre şi ţările candidate
.

Comisia Europeană a elaborat un document intitulat Agenda 2000, care a consolidat strategia de preaderare şi a elaborat un program coerent în care a reunit diferitele forme de sprijin financiar într-un cadru unic: Parteneriatul pentru aderare. Prin acesta, Uniunea Europeană a permis participarea la programele comunitare prin trei instrumente structurale de preaderare (PHARE, ISPA şi SAPARD). Asistenţa financiară acordată pentru perioada 2000-2006 a fost de aproximativ 22 miliarde euro, fonduri ce au putut fi folosite doar în perioada de preaderare.

Fondul PHARE a fost destinat consolidării instituţiilor, participării la programele comunitare, dezvoltării regionale şi sociale, restructurării industriale şi dezvoltării întreprinderilor mici şi mijlocii. ISPA a avut ca destinaţie dezvoltarea infrastructurilor transportului şi mediului. Prin fondul SAPARD s-a oferit asistenţa financiară pentru modernizarea agriculturii şi pentru dezvoltarea rurală.

În cadrul Parteneriatelor de aderare s-au semnat acorduri financiare, în care erau prevăzute contribuţiile statelor, finanţarea UE şi alte condiţii de respectare a acordului. Proiectele au fost finanţate în funcţie de domenii sau pe regiuni. Procesul extinderii Uniunii Europene a constituit un moment important în ceea ce priveşte promovarea şi respectarea drepturilor copilului. În cadrul acestui proces, ţările candidate au înfiinţat şi au pus în mişcare instituţii stabile, democratice, menite a respecta şi aplica drepturile omului, demersuri ce au constituit „criteriile politice” de aderare, fixate de Consiliul European de la Copenhaga, în anul 1993.

Instituţiile europene au promovat reforma sistemului de protecţie a copilului şi au monitorizat progresele realizate în acest domeniu. De-a lungul procesului de preaderare au fost finanţate, prin fonduri europene, numeroase programe desfăşurate în majoritatea domeniilor legate de protecţia copiilor. 

 Situaţia protecţiei copiilor în ţările candidate a fost foarte diferită, funcţie de particularităţile istorice, socio-economice ale fiecărui stat. Complexitatea şi importanţa deosebită a domeniului protecţiei copiilor au determinat modalităţi specifice de abordare şi de finanţare a politicilor în domeniu
. Punctul de plecare al strategiilor specifice a fost situaţia iniţială a copiilor din aceste ţări şi problemele lor specifice .

În România, politica regimului comunist de încurajare a naşterilor, nesusţinută de o politică economică adecvată şi interzicerea contracepţiei şi avorturilor, a dus la existenţa unei situaţii foarte dificile (creşterea numărului de copii, plasarea copiilor din familiile cu dificultăţi materiale în instituţii ale statului). Reţeaua de instituţii (leagăne, centre de plasament) nu avea dotările necesare deşi la începutul anilor ’90 erau internaţi peste 100.000 copii
. După 1989, au avut loc schimbări ale situaţiei copiilor instituţionalizaţi, dar reforma amplă a sistemului de protecţie a copiilor a început abia în anul 1997.

Descentralizarea a dus la înfiinţarea a 41 direcţii judeţene de protecţie a copilului. Rolul de coordonare l-a avut Departamentul pentru protecţia copilului. Ulterior a fost creată Autoritatea naţională pentru protecţia copilului (ANPC), subordonată Ministerului Muncii, Solidarităţii Sociale şi Familiei.

Strategia guvernamentală cu privire la protecţia copiilor aflaţi în dificultate (2001-2004) a încercat trecerea de la sistemul instituţionalizat la unul „familial”, atingerea standardelor de nivel european de bunăstare şi protecţie a copiilor. În acest context s-au introdus servicii alternative de sprijin. Conform Legii de promovare a drepturilor copilului nr.275 din 2005, părinţii, autorităţile publice, societatea civilă deveneau responsabile pentru garantarea drepturilor stipulate în Convenţia ONU pentru drepturile copilului. În acest context, intervenţia statului are loc în situaţii de abuz sau privări severe, rolul principal revenind familiei şi comunităţilor locale (serviciilor publice de asistenţă socială). Strategia Naţională în domeniul protecţiei şi promovării drepturilor copilului 2008-2013 a cuprins, pentru prima dată, întreaga problematică a drepturilor copilului în toate sectoarele. Strategia conţine trei etape (2008-2009, 2010-2011 şi 2012-2013), concretizate în Planuri operaţionale, aprobate prin hotărâri de guvern. Ele sunt în acord cu Planul Operaţional care a stabilit priorităţile investiţiilor publice pentru dezvoltare, pentru obiectivele de intervenţie a fondurilor structurale.

Strategia a urmărit ca obiectiv general mobilizarea resurselor necesare, responsabilizarea şi asigurarea parteneriatelor eficiente, în vederea asigurării protecţiei şi respectării drepturilor copilului, precum şi pentru îmbunătăţirea condiţiei acestuia. Documentul menţionează că celor 4,4 milioane de copii ai României li se vor asigura condiţiile şi respectarea drepturilor în toate domeniile de interes: social, familial, educaţional, de sănătate etc. Aceeaşi atenţie se va acorda copiilor cetăţenilor români aflaţi în străinătate, copiilor fără cetăţenie aflaţi pe teritoriul României, copiilor refugiaţi şi copiilor străini aflaţi în România.

Strategia  a precizat că reforma pentru protecţia copiilor a trecut pe un plan superior, de la protecţia copiilor aflaţi în dificultate, la protecţia tuturor copiilor. În acest context, rolul primordial revine familiei şi părinţilor, folosindu-se reţeaua extinsă de sprijin (prieteni, vecini, persoane apropiate, comunitatea - educator, medic, profesor, servicii locale).

Un rol aparte revine structurilor locale, serviciilor sociale primare de prevenire şi intervenţie socială. Obiectivul pentru viitor va fi deci diversificarea şi creşterea calităţii acestor servicii şi a protecţiei copilului separat de părinţi. 

Acest amplu proces de schimbare a sistemului naţional de protecţie a copilului a beneficiat de sprijinul Uniunii Europene, prin Programele PHARE. Comisia pentru protecţia copilului a sprijinit acţiunile desfăşurate în România în perioada 1994-1997
. Finanţarea protecţiei copilului prin programe PHARE s-a intensificat în 1998, în cadrul subprogramului referitor la sprijinirea democraţiei, statului de drept şi drepturilor omului. 
Proiectul cu privire la reforma protecţiei copilului, finanţat de PHARE, a avut ca scop sprijinirea guvernului în procesul de implementare a strategiei naţionale în domeniu şi de dezvoltare a capacităţii de intervenţie a autorităţilor locale. Cele 5 subproiecte au vizat introducerea serviciilor alternative, consolidarea intervenţiei autorităţilor locale, restructurarea instituţiilor; armonizarea legislativă, înfiinţarea sistemului de monitorizare şi evaluare a sistemului.

Valoarea contribuţiei PHARE la dezvoltarea proiectului a fost de  25 milioane euro (guvernul contribuind cu 50 milioane euro).

 În anul 1999, s-a desfăşurat Proiectul de dezvoltare a serviciilor de asigurare a bunăstării copiilor (în valoare de 25 milioane euro). Prin Proiectul „Copiii mai întâi 1” au fost selectate şi finanţate 109 proiecte din 32 judeţe şi 4 sectoare ale Capitalei, proiecte care s-au desfăşurat în perioada 2001-2003. Au fost create 33 centre de zi, 4 centre de primire în regim de urgenţă, 3 centre pentru copiii abuzaţi, 1 centru de consiliere şi sprijin pentru părinţi, 2 servicii de planificare familială, 2 servicii de pregătire şi integrare a copilului în familie, 9 centre maternale, 1 centru de prevenire a violenţei domestice, 2 centre de prevenire a abandonului, 23 centre de zi pentru copiii cu nevoi speciale, 3 servicii de reabilitare a copiilor delicvenţi  sau cu tulburări de comportament. Au fost create 178 apartamente şi 148 case de tip familial.

Proiectul „Copiii mai întâi 2” a beneficiat de un buget alocat de 10,57 milioane euro, prin care au fost finanţate 35 proiecte din 18 judeţe şi 3 sectoare. Proiectele au început în anul 2003 şi s-au finalizat în 2005. Au fost create 7 centre de recuperare pentru copiii cu handicap, 12 centre de zi, 2 centre maternale, 1 centru primire în regim de urgenţă. Au fost construite 78 apartamente şi 54 case de tip familial şi au fost extinse reţelele de asistenţă maternală în 21 judeţe.

Proiectul „Copiii mai întâi 3” a beneficiat de un buget alocat de 10 milioane euro (7,5 milioane fonduri PHARE, 2,5 milioane cofinanţare). Pentru acest proiect au fost selectate şi finanţate 25 proiecte din 14 judeţe, începute în 2004 şi finalizate în 2006. Au fost create 4 centre de recuperare pentru copiii cu handicap, 6 centre de zi, 3 centre maternale, 3 centre primare în regim de urgenţă. Au fost construite 82 apartamente şi 4 case de tip familial.

În anul 2001, au fost lansate proiecte de diversificare a serviciilor de asistenţă a copiilor aflaţi în dificultate (Proiectul RO 9905-02), în valoare de 10 milioane euro.  Din anul 2004 s-au făcut eforturi pentru dezvoltarea sistemului de asistenţă socială a serviciilor specializate. Au fost aduse în atenţie fenomene noi: exploatarea prin muncă a copiilor, exploatarea sexuală, traficul de copii, migraţia ilegală. În cadrul Programului comunitar pentru dezvoltare şi cercetare (R&D) au fost finanţate proiecte de participare la viaţa comunităţii, prin programele comunitare DAPHNE.

În perioada 2004-2006, au fost dezvoltate proiecte multianuale de pregătire prin proiecte Twinning, pentru accesarea fondurilor structurale prin intermediul regiunilor
.

Proiecte de interes naţional 2008:

· închiderea instituţiilor de tip vechi pentru copii şi înfiinţarea de case de tip familial şi apartamente;

· dezvoltarea reţelei serviciilor sociale comunitare pentru copil şi familie;

· servicii specializate pentru copilul delicvent;

· perfecţionarea personalului care lucrează în serviciile de protecţia copilului;

· înfiinţarea de centre de plasament de tip familial cu capacitate de mai mult de 100 locuri;

· dezvoltarea de servicii alternative pentru copiii cu dizabilităţi/handicap/SIDA;

· promovarea standardelor minime obligatorii;

· dezvoltarea reţelei de servicii specializate pentru toţi copiii victime ale abuzului, neglijării, exploatării;

· promovarea standardelor minime obligatorii din domeniul protecţiei copiilor şi monitorizarea respectării lor;

· susţinerea reţelei de asistenţi maternali pentru protecţia specială a copilului în vârstă de până la 2 ani lipsit temporar sau definitiv de ocrotirea părinţilor;

· dezvoltarea reţelei serviciilor sociale comunitare pentru copil şi familie şi susţinerea familiilor aflate în dificultate sau criză;

· integrarea socio-profesională a copiilor/tinerilor din sistemul de protecţie;

· dezvoltarea serviciilor de zi/recuperare;

· închiderea instituţiilor de tip vechi destinate copiilor cu dizabilităţi care nu pot fi restructurate;

· reintegrarea şi sprijinirea copiilor repatriaţi sau victime ale traficului;

· prevenirea şi combaterea exploatării prin muncă a copiilor;

· crearea şi dezvoltarea serviciilor sociale comunitare pentru copii şi familie.
Bulgaria a inclus în Programul naţional PHARE 2000 proiecte pentru reforma sistemului de asigurare a bunăstării copiilor în valoare de 3,5 milioane euro (Child Welfare Reform Project-BG 0005.04). Acest proiect a fost finanţat de Comunitatea europeană, dar şi de Banca Mondială şi prin contracte Twinning, împreună cu guvernele Japoniei, Elveţiei. Prin acest proiect s-au înfiinţat instituţiile centrale şi locale de protecţie a copilului, s-au dezvoltat servicii pentru copii şi familii, s-au organizat 14 instituţii de primire a copiilor cu dizabilităţi, s-au înfiinţat 10 centre pilot în municipalităţi.

După 1990, Bulgaria se număra printre ţările cu cel mai mare număr de copii instituţionalizaţi, deşi aveau părinţi, şi copii cu dizabilităţi (mai ales din minoritatea romă). Condiţiile de viaţă în aceste instituţii erau deosebit de precare, iar personalul era adesea necalificat.

Ungaria nu a desfăşurat proiecte special destinate protecţiei copiilor şi a iniţiat, din 1995, proiecte PHARE, pe termen lung, cu privire la integrarea socială a tinerilor dezavantajaţi şi, în particular, cu privire la minoritatea romă (Project No. HU 9904-01). Acest proiect, în valoare de 9,6 milioane euro, a avut ca obiective integrarea în şcoala primară şi secundară a acestei categorii de copii. În anul 2000, s-a derulat un program special de integrare a romilor (Project HU 0002-01), în valoare de 3,5 milioane euro, care a urmărit îmbunătăţirea situaţiei economico-sociale a romilor (inclusiv a copiilor), în regiunile subdezvoltate; promovarea cooperării şi comunicării între comunităţile de romi şi autorităţile locale şi centrale care oferă servicii publice; prevenirea unor conflicte între aceste comunităţi şi populaţia din regiune; construirea unei baze de date referitoare la situaţia comunităţilor rome din Ungaria. 

Au fost aplicate scheme de dezvoltare  inovative, în care au fost implicate 3 microregiuni, în cadrul unor proiecte pilot de colaborare între populaţia de romi şi populaţia locală (centre de muncă, centre de îngrijire familială, acordarea unor servicii pentru asigurarea bunăstării copiilor etc.). Implementarea s-a făcut prin cooperarea mai multor structuri formate din instituţii locale, regionale, guvernamentale şi nonguvernamentale. 

Măsurile antidiscriminatorii au fost luate prin crearea unor birouri de protecţie a drepturilor romilor şi organizarea unor acţiuni de informare şi formare în regiunile vizate. Proiectele au fost continuate în fiecare an în cadrul Programului naţional PHARE, prin participarea la programe comunitare din diferite domenii (educaţie, combaterea violenţei, cultură, protecţia mediului etc.).

Din anul 2002, în sectorul dezvoltării economice şi coeziunii sociale a fost implementat proiectul de promovare a atitudinii antidiscriminatorii şi toleranţei faţă de minoritatea romă (Project 2002/000-315.01.02).

În 2003, în domeniul protecţiei sociale, a fost implementat proiectul cu privire la acordarea unor şanse egale persoanelor cu dizabilităţi, inclusiv copii (Project 2003/004-347-02-01). Ca obiective au fost menţionate schimbarea atitudinii profesorilor faţă de copiii cu dizabilităţi şi asigurarea accesului în instituţii publice În perioada 2004-2005, în proiectul pentru implementarea oportunităţilor egale au fost introduse şi alte grupe de risc (Project 2004/016-689.04.02). În 2006, s-a lansat un proiect special pentru implicarea organizaţiilor nonguvernamentale în aceste acţiuni antidiscriminatorii (Project 2006/018-176.03.01).

În concluzie, se poate afirma că Ungaria a utilizat proiecte pe sectoare de activitate a UE (politica antidiscriminatorie, protecţie socială şi dezvoltare regională,  coeziune socială), în care au fost incluse şi măsuri de protecţie a copiilor. Această strategie s-a explicat prin faptul că, încă din anul 1998, prin desfăşurarea programelor PHARE, s-a urmărit pregătirea accesării fondurilor structurale care se desfăşoară mai ales prin intermediul regiunilor şi a  cooperării interregionale.

Focalizarea proiectelor pe integrarea comunităţii rome a fost determinată de existenţa unor probleme în zonele în care existau comunităţi de romi. Pentru celelalte zone au fost implementate proiecte educaţionale şi de promovarea tehnologiei avansate în şcoli şi mediul rural.

În Cehia, studierea programului naţional PHARE a pus în evidenţă faptul că, în perioada 1998-2006, în această ţară au fost implementate proiecte pe termen lung, în domeniul democratizării şi protecţiei minorităţilor (în special rome), fiind incluse şi obiective de protecţie a copiilor, dar şi proiecte pentru grupurile excluse social (Project 2003/005-601-08.03). Aceste proiecte sociale s-au dezvoltat în cadrul unor programe regionale şi interregionale (NUTS II) care au pregătit accesarea ulterioară a fondurilor structurale.

Încă din 1999, în Slovacia s-a acordat aceeaşi prioritate integrării şi educării copiilor de origine romă, ulterior implementându-se, în perioada 2001-2004, proiecte PHARE în domeniul respectării drepturilor omului şi protecţia minorităţilor (Project SK 0103.01, SK 0002, Project 2002/000.610-03, Project 2003-004-995-01-05).

 Programul DAPFNE, adoptat la 24 ianuarie 2000, a dispus de un buget de 20 milioane euro pentru perioada 2000-2003. La program au avut acces instituţiile locale, ONG-uurile şi a fost deschis ţărilor candidate. În perioada anterioară, 1997-1999, în cadrul Iniţiativei DAPHNE s-au derulat 303 proiecte, cu o finanţare de 195 milioane euro. În acest context, au putut fi finanţate  programe plurianuale, pe o perioadă de 2-3 ani. Ele au completat vechiul program STOP, care a vizat combaterea traficului de fiinţe umane şi exploatarea sexuală a copiilor
. În anul 2002, pentru protecţia copiilor împotriva violenţei şi traficului ilegal s-a acordat peste 33% din fonduri.

În perioada de preaderare, participarea ţărilor candidate la programele comunitare a fost limitată. Totuşi, România şi Polonia, alături de Ungaria, au avut o participare crescută faţă de celelalte ţări candidate
.

Cele mai multe proiecte DAPHNE s-au desfăşurat pentru combaterea violenţei sexuale, violenţei domestice, a traficului şi exploatării sexuale, a violenţei asupra femeilor
.

O prioritate a constituit înfiinţarea serviciilor telefonice de urgenţă în toate statele europene şi a unui număr telefonic special pentru copii. Violenţa în şcoli a fost, de asemenea, o preocupare la nivel european, desfăşurându-se campanii de combatere şi prevenire.

Un proiect deosebit a fost cel intitulat Home Truths care a studiat efectele violenţei domestice pe copii cu vârste între 8-13 ani din Marea Britanie, Irlanda, Austria, Germania.

 Încă din 1997, în România s-au desfăşurat numeroase proiecte în cadrul programului DAPHNE: Child sexual abuse, în colaborare cu Asociaţia „Salvaţi copiii” din Suedia, Tineri delicvenţi (1999), instruirea organizaţiilor care se ocupa de copiii exploataţi sexual şi cei dispăruţi şi desfăşurarea unui proiect pilot pentru prevenirea violenţei împotriva copiilor (2000) etc.

În Bulgaria s-au desfăşurat proiecte de finanţare a Centrului de informare asupra violenţei (2000) şi a unui proiect de combatere a pedofiliei şi exploatării sexuale (2002).

În Slovacia s-au organizat schimburi de experienţă pentru combaterea violenţei domestice (2004), de prevenire a violenţei asupra copiilor în instituţii (2003).

Toate ţările candidate au participat la proiectul Childoscope care a prezentat politica europeană cu privire la copiii dispăruţi şi la minorii exploataţi sexual, la lansarea unei linii a copilului (Childlines), precum şi la numeroase cursuri de specializare a voluntarilor implicaţi în astfel de acţiuni.

 Ungaria a desfăşurat proiecte în domeniul combaterii violenţei faţă de femei şi a violenţei domestice. A fost elaborat un studiu pe aceasta temă, intitulat PANDORA PROJET, în ţările din Europa Centrală (2002). În Cehia a fost organizat în 2005 un Congres referitor la violenţa în Europa.

În Polonia s-a înfiinţat o linie specială Helpline pentru tineri (2004) şi au fost desfăşurate proiecte de protecţie a copiilor abuzaţi sexual (2004, 2005) sau victime ale violenţei domestice (2005), ca şi de protejare împotriva violenţei a copiilor romi (2004, 2005).

Slovenia a desfăşurat cele mai numeroase proiecte de combatere a violenţei şi schimburi de experienţă pe această temă. O preocupare deosebită s-a acordat copiilor separaţi în Europa (2004), copiilor dispăruţi (2004), prevenirii violenţei (BALTIMEDIA 2004), consumului de alcool (2005), fair-play-ului în şcoală, familii şi societate etc.

Ţările baltice au cooperat intens în cadrul Regiunii Mării Baltice, desfăşurând proiecte DAPHNE de prevenire şi acordare a primului ajutor în caz de violenţă (2004, 2005) şi a unei reţele de şcoli în Lituania şi Letonia, eliberate de teamă (bullying-free schools).

În Estonia au fost desfăşurate proiecte de combatere a traficului de fiinţe umane în zona Mării Baltice (1999), acţiuni de analiză şi intervenţie împotriva violenţei, organizate cu copiii şi părinţii împreună, proiectul School Peace (2004), combaterea violenţei în familie (2005) sau asupra copiilor cu dizabilităţi (2005).

În cadrul programelor PHARE, Polonia, Slovenia şi Ţările baltice au implementat proiecte de dezvoltare interregionale şi s-au implicat în programe comunitare din diferite domenii. Încă din 1998, aceste ţări şi-au propus pregătirea pentru accesarea fondurilor structurale, dezvoltând, în perioada de preaderare, proiecte care au pus bazele acestei evoluţii viitoare. Ele nu au implementat proiecte speciale de protecţie a copilului ci, în cadrul proiectelor sectoriale, au inclus şi măsuri destinate copiilor şi tinerilor (mai ales în domeniul educaţiei şi introducerii noilor tehnologii în şcoală). Încă din 1998, Slovenia, Austria, Italia şi Ungaria au implementat numeroase proiecte PHARE de cooperare interregională în diferite domenii.

4. Finanţarea externă a politicii cu privire la protecţia copilului în etapa postaderare

Fondurile structurale sunt alocate statelor membre, prin intermediul politicii regionale, menite a realiza politica de coeziune economică şi socială. Reforma politicii regionale, realizată odată cu elaborarea celui de al treilea Raport asupra coeziunii economice şi sociale, au schimbat obiectivele şi reglementările celor patru iniţiative comunitare (INTERREG III, Leader+, Equal şi Urban II). 

Începând cu 2007 s-au stabilit 3 obiective:
· convergenţa celor 84 de regiuni europene cu PIB pe cap de locuitor sub 75% din media comunitară, cu un buget de 282,8 miliarde euro;

· competitivitatea regională şi ocuparea forţei de muncă, prin care se sprijină alte regiuni decât cele rămase în urmă, pentru a îndeplini prevederile cuprinse în Agenda Lisabona;

· cooperarea teritorială europeană, care promovează o dezvoltare echilibrată a întregului teritoriu comunitar, organizată pe trei axe: cooperare transfrontalieră, transnaţională şi interregională. Cooperarea teritorială europeană urmăreşte întărirea cooperării transfrontaliere prin iniţiative locale şi regionale realizate în comun, a cooperării transnaţionale prin acţiuni ce urmăresc dezvoltarea teritorială, integrată şi stimularea cooperării interregionale. S-a constatat că peste 37% din populaţia UE trăieşte în zone transfrontaliere, că există 13 zone de cooperare transnaţională. Pentru acest obiectiv au fost repartizate 8,7 miliarde euro, din care 6,4 pentru cooperare transfrontalieră, 1,58 miliarde pentru cooperare transnaţională şi 445 milioane pentru cooperarea interregională. 

Noile reglementări
 au simplificat gestionarea financiară a fondurilor, prin regula „un program=un fond”. Datorită acestui principiu, FEDER şi FSE pot fiecare finanţa, în mod complementar şi limitat, acţiuni din câmpul de intervenţie al altui fond (în limita de 10% din creditele alocate de Comisie fiecărei axe prioritare a unui program operaţional).

Fondurile structurale au ca priorităţi obiectivele strategice de la Lisabona, promovarea competitivităţii, crearea de locuri de muncă şi societatea informaţiei. În cadrul acestor obiective
 există şi acţiunile de sprijinire a incluziunii sociale a persoanelor mai puţin favorizate, de combatere a discriminării în accesul la muncă şi de utilizare a capitalului uman prin reforme în educaţie, în folosirea forţei de muncă.

Condiţiile de eligibilitate ale unui stat membru şi ale regiunilor
, precum şi condiţiile legate de tipurile de activităţi şi costuri, precizate în Regulamentul EC Nr. 1083/2006, stabilesc regulile de aprobare şi utilizare a acestor fonduri.

Politica de coeziune este structurată din 2007 pe trei fonduri structurale (FEDER, FSE şi Fondul de Coeziune). Fondurile pentru agricultură şi pescuit au fost transferate către politicile aferente (Politica agricolă comună şi pentru pescuit). 

Reforma a menţinut obligativitatea programării multianuale, pe o perioadă de 7 ani, solicitând elaborarea a două documente programatice: unul strategic, Cadrul Naţional Strategic de Referinţă, şi unul operaţional, Programul Operaţional.

Au fost înfiinţate Autoritatea de Audit (pentru sistemul de management şi control) şi Autoritatea de Certificare (pentru certificarea declaraţiilor de cheltuieli şi a cererilor de plată). Pentru cooperarea teritorială europeană s-au creat Autoritatea de Certificare, Autoritatea Unică de Control şi un grup de controlori financiari.

Fondurile structurale nu constituie o sursă unică de finanţare în cadrul bugetului Uniunii, ci fiecare fond acoperă zona sa specifică. Fondurile structurale nu finanţează proiecte individuale, ci programe de dezvoltare regională multianuale elaborate de regiuni, state membre şi Comisie.

Fondul European de Dezvoltare Regională (FEDER) este destinat refacerii dezechilibrelor regionale din Comunitate, inclusiv dintre zonele urbane şi rurale, zonele industriale în declin, regiunile afectate natural sau insulare, de munte, de frontiere. El finanţează investiţii productive, în infrastructuri, dezvoltarea potenţialului regiunii, asistenţa tehnică. Pentru realizarea obiectivului convergenţă sunt incluse investiţiile în infrastructuri sanitare şi sociale, care contribuie la dezvoltarea regională şi locală şi la creşterea calităţii vieţii. Cheltuielile pentru locuinţe sunt eligibile doar în anumite condiţii.

Fondul Social European contribuie la intensificarea coeziunii economice şi sociale, prin îmbunătăţirea ocupării forţei de muncă, a creşterii economice durabile. Prin acest fond se pot realiza priorităţile din domeniul educaţiei şi formării profesionale, combaterii excluderii sociale a categoriilor defavorizate, a persoanelor cu handicap, consolidarea capitalului uman. Proiectele europene în domeniu sunt cuprinse într-o bază de date europeană.
 
În noua arhitectură, România a fost eligibilă pentru două obiective: convergenţă şi cooperare teritorială europeană. Cele 5 instrumente structurale sunt Fondul de coeziune şi patru fonduri structurale: Fondul European de Dezvoltare Regională-FEDER, Fondul Social European-FSE, Fondul European de Orientare şi Garantare în Agricultură-FEOGA şi Instrumentul Financiar de orientare în domeniul Pescuitului-IFOP. În România sunt 7 regiuni de convergenţă (Nord-Vest, Nord-Est, Centru, Vest, Sud-Est, Sud Muntenia, Bucureşti-Ilfov, Sud-Vest Oltenia).

Fondul Social European
, utilizat în România pentru perioada 2007-2013, este cuprins în Programul Operaţional FSE. În cadrul acestuia, o prioritate o reprezintă promovarea incluziunii sociale a grupurilor minoritare (romii) pe piaţa muncii, persoanelor cu handicap, tinerilor care au părăsit instituţiile publice de protecţie. În cadrul acestui program, Planul Operaţional pentru Resurse Umane (POSDRU)
, pentru perioada 2007-2013, prin capitolul incluziunea socială a persoanelor aparţinând grupurilor vulnerabile, pentru facilitarea accesului lor pe piaţa muncii şi programarea unei societăţi inclusive, se încadrează în Axa prioritară 6. În cadrul lui se vor lua măsuri pentru familiile cu mai mulţi copii, pentru tinerii peste 18 ani care părăsesc sistemul de protecţie, pentru populaţia romă, pentru persoanele cu dizabilităţi, pentru familiile monoparentale, pentru victimele violenţei domestice, pentru persoanele fără locuinţă etc.

Bulgaria are ca prioritate asistenţa grupurilor dezavantajate, în special copiii care părăsesc şcoala prematur.

Ungaria a inclus în Programul operaţional FSE sprijinirea regiunilor defavorizate în care locuiesc romii, utilizând programele destinate educaţiei tinerilor, comunitar locale şi societăţii civile.

 Referitor la proiectele de dezvoltare regională finanţate din fondul FEDER, Fondul European de Dezvoltare Operaţional Regional (Axa 3) există proiecte de reabilitare/modernizare/dezvoltare şi echipare a infrastructurii sociale în valoare de 99.506.701 euro
.

5. Concluzii 

După realizarea celui mai amplu proces de extindere a Uniunii Europene, Comisia Europeană aprecia că acesta a fost cel mai eficient instrument de politică externă, un nou mod de gestionare a fondurilor europene, o modalitate eficientă de schimbare instituţională, de diferenţiere a politicilor publice şi de stabilire a priorităţilor
. El a deschis posibilitatea unei cooperării specifice la nivel bilateral, regional şi interregional, finanţată prin Fondul European de Dezvoltare Regională FEDER, în spaţiul de cooperare al Europei Centrale, Adriaticii, Dunării, Europei de Sud-Est (CADSES)
. 
Analiza impactului integrării a subliniat rezultatele pozitive, progresul semnificativ pentru ţările candidate şi pentru ţările membre, dar şi dificultăţi majore
.

În domeniul protecţiei drepturilor copilului, România s-a confruntat cu dificultatea majoră a moştenirii unei situaţii foarte dificile, determinate de existenţa multor copii aflaţi în dificultate (copii instituţionalizaţi, copii cu handicap, copii cu familii defavorizate etc.). Primele programe europene desfăşurate au urmărit crearea infrastructurii instituţionale corespunzătoare pentru această categorie de copii şi pentru reducerea sărăciei în zonele unde acest fenomen se manifesta în mod deosebit.

În primii ani ai etapei de preaderare au fost înregistrate probleme de organizare, determinate de existenţa a patru organisme guvernamentale, în patru ministere, ritmul lent al reformei, ceea ce a condus la manifestarea unei crize de sistem. Ulterior, după 2004, a fost realizată o amplă reformă a sistemului de protecţie a copilului, finanţată din fonduri europene şi internaţionale.

 Fondurile internaţionale au reprezentat 30% din fondurile destinate protecţiei copiilor în România (41% resurse obişnuite, 21% fonduri locale, 8% fonduri globale).

 România a încurajat, încă din 1996, dezvoltarea regională prin accesarea programelor PHARE, fiind asistată de 8 echipe Twinning, în colaborare cu state membre ale Uniunii Europene.

Studiile care au analizat această experienţă au pus în evidenţă dificultăţile majore legate de lipsa descentralizării, inexistenţa unor structuri locale de acţiune, lipsa experienţei în domeniul acţiunilor în parteneriat şi amploarea dificultăţilor economice
. Ulterior, au fost create cele opt regiuni prin care au putut fi absorbite fonduri pentru dezvoltare, dar ele nu constituiau, ca în alte ţări, entităţi administrative cu legitimitate solidă.

 În statele candidate la aderare, procesul regionalizării a fost aşadar diferit, bazat pe nivele diferite de autoguvernare, descentralizare, pe tipuri diferite de cooperare bilaterală, regională şi interregională
.

Pe ansamblu, această cooperare a crescut securitatea şi calitatea vieţii cetăţenilor şi a copiilor implicaţi în programele de dezvoltare regională, a adus schimbări în structura serviciilor destinate tuturor copiilor.

 Impactul imigraţiei a fost major şi a pus probleme specifice protecţiei copiilor, cum ar fi accesul la educaţie, socializarea, etc
.

Raportul ONU privind respectarea drepturilor copiilor în România (2007), realizat de Organizaţia Salvaţi Copii
, şi raportul referitor la situaţia copiilor vulnerabili, excluşi şi discriminaţi din România
 au pus în evidenţă existenţa în continuare a unor probleme:

-  necesitatea constituirii unui sistem de justiţie pentru minori;

· limitarea liberei exprimări a copiilor: regulamentele şcolare se fac fără consultarea lor sau nu sunt încurajaţi să-şi exprime opinia;

· rata mare a mortalităţii nou născuţilor;

· generalizarea fenomenului „singur acasă”;

· servicii publice ineficiente, personal specializat insuficient;

· situaţia grea a copiilor: rata sărăciei crescută (25%), o rată de cuprindere în învăţământul preuniversitar de 72,9%, un abandon şcolar dublu faţă de 1995.

Toate aceste probleme vor deveni obiective ale viitoarelor programe operaţionale, finanţate prin fondurile structurale destinate României.

Experienţa deosebită a organizaţiilor care au activat în domeniul protecţiei copilului a fost valorificată la nivel naţional şi internaţional, prin elaborarea unor lucrări de sinteză
  şi prin crearea unei baze de date românească (DevInfo) şi a unui  Observator al drepturilor copiilor din Romania.

